Facebook, Instagram, Snapchat og Messenger kommer ikke i brug på Han Herreds Efterskole lige foreløbigt. For selvom beskeder og notifikationer strømmer ind på telefonerne, kan eleverne ikke tjekke dem. De første to uger bliver nemlig uden telefon for de nye efterskoleelever. - Husk at slukke dem. De kommer op og ligger på kontoret, og så er det nogle gange, så bimler og bamler det, lyder det fra læreren. De 14 dages telefonkarantæne bliver taget godt imod af efterskoleelev Frederikke Sommer Pedersen. - Jeg tror, det bliver lidt svært, at man ikke rigtig kan skrive hjem. Men jeg tror også, det bliver godt på en eller anden måde, at man har nemmere ved at lære hinanden at kende, end hvis vi havde vores telefoner. Så ville vi jo nok alle sammen bare sidde med dem, siger Frederikke. Julius Tinggaard Jespersen, der også startede på Han Herred Efterskole søndag, er heller ikke bekymret over at skulle aflevere sin telefon. - Jeg tror egentlig, det bliver okay. Det er ikke fordi, det er noget, jeg er helt vildt bange for. Jeg føler godt, jeg kan undvære den i to uger, siger han. Nye relationer De første to uger på efterskolen dannes der mange nye relationer, og så er det vigtigt, at der ikke er en opmærksomhedstyv gemt i lommen. For når telefonerne er pakket væk, tror forstander på Han Herred Efterskole, Svend Aage Nielsen, på, at det bliver nemmere at møde sine nye efterskolekammerater. - Når de kommer her og skal møde andre mennesker første gang, så er det ikke en særlig god idé at have sådan en, man hele tiden skal få øjnene til at flakke hen til. Der er det vigtigt, at man kan kigger hinanden i øjnene, når man møder hinanden første gang. Om to uger får Frederikke sin telefon tilbage, og hun er sikker på, at det hele nok skal gå. - Tanken om, at vi ikke har den telefon i to uger er selvfølgelig lidt underlig, men vi overlever nok. Se hele indslaget herunder:

Opsummering:
154 elever tog et foreløbigt sidste kig på notifikationer og sociale medier, da de startede på Han Herred Efterskole søndag.